Desarmo

Opera letiaia in zeneise de Plinio Guidoni
  Desarmo   
Anche pe mi sta seia ('na seiann-a 
de sciöco, de nervi e de vin), 
o pòrto o s'arve e o me destende e brasse. 
L'é tempo d'accostâ...ma cöse diggo... 
Saià stæto quattr'öe 
che l'ò visto spontâ da Ponta Ciappa, 
anche se lê o çercava pe-a vergheugna, 
d'ascóndise in mëzo a-a foschia. 
Pòi o l'è intròu e no ne sò ciù ninte. 
Ma sò cöse succede: voxe basse, 
cavi che trémman, bitte strangoæ, 
e o comandante ch'o l'ammïa lontan 
sensa esprescion e o dixe: 
Finïo in màcchina.

Quella mattin, là in sciô scalandron, 
o l'ëa pe noiätri de ciù de'n barco; 
o l'ëa 'na fantaxìa. 'Na figgia bella 
fæta pe-o gran destin de l'ægua äta, 
pe vive in mëzo a-i maoxi, pe cantâ 
a paxe de bonasse e xuâ inte nuvie 
comme 'na veia teisa. 
E gh'emmo misso o cheu 
e o santo sùo de chi credde. 
L'an roinâ! 
L'an scancasciâ sensa remiscion; 
demöa de pöchi inte'na neutte fäsa 
de fùrgai d'öo, de sciummi de sciampagna.

Òua te â lì... Ma se voî saveivi 
ancon primma da primma martellâ 
a sò stöia e a sò fin, 
perché straggiâ tutto sto ben de Dio? 
Perché lasciâ che un comme mi 
o â fesse vive 
co-o sò respïo?

Òua vegnià miggiæ de pescettin 
à sporpâ a carcassa ch'a gallezza, 
e i vermetti in mëzo a-a tæra giana 
à desossâ chi appenn-a an seppellïo. 
Coscì saià pe ti... 
E pe mi ascì 
questa a l'é a fin: o se ne va in desarmo 
o Nesto o picchettin, ch'o ghe creddeiva.

Categorîa:Conponiménti in lìgure